Diari Oficial de la Generalitat Valenciana


Sumari del DOGV 4984, del 13-04-2005 (2005/3807)

ORDE de 7 d'abril de 2005, de la Conselleria de Turisme, per la qual es regulen i convoquen les ajudes destinades a la creació, modernització o adaptació dels productes d'oferta complementària turística lligats al turisme d'interior.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4984

Data del DOGV
:   13-04-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/3807


Data del document
:   07-04-2005

Organisme emissor
:   Conselleria de Turisme

Tipus de document
:   Ordre

Descriptors 

:   * regió turística
    * infraestructura turística
    * suport econòmic
    * turisme rural
    * ajuda a les empreses
    * ajuda pública

ORDE de 7 d'abril de 2005, de la Conselleria de Turisme, per la qual es regulen i convoquen les ajudes destinades a la creació, modernització o adaptació dels productes d'oferta complementària turística lligats al turisme d'interior. [2005/3807]
  
Dins de les noves tendències que es manifesten en el mercat turístic, hi ha un nou segment de demanda que busca en el medi rural un complement al turisme habitual de platja a través de productes molt elaborats, on la tranquil·litat i la preocupació per l'entorn medi ambiental, les activitats en la naturalesa, la cultura, la gastronomia, els costums i el folklore són les motivacions fonamentals per al desplaçament.
  
Una altra tendència cada vegada més important la constituïx l'auge del turisme cultural, basat entre altres aspectes en el descobriment i gaudi dels valors del patrimoni artístic i arquitectònic, així com dels costums, folklore i tradicions del medi rural.
  
Per a donar satisfacció a esta demanda es requerix la prestació per part de les empreses d'una gamma molt variada de servicis i productes que comprén des d'activitats de turisme actiu en la naturalesa a activitats d'interpretació i coneixement del patrimoni cultural o natural.
  
Per tot això, al costat dels servicis bàsics d'allotjament i restauració cal oferir al turista tota una gamma de servicis i productes d'oferta complementària de caràcter divers que done compliment a les expectatives dels turistes d'interior.
  
Esta gamma de servicis el subministren sovint empreses de reduïda grandària i d'implantació local. Atesa la seua escassa capacitat financera, l'objecte de la present orde és establir un marc d'ajudes per a subvencionar aquelles despeses de capital associats a la posada en marxa de noves activitats d'oferta complementària o la millora de les existents.
  
S'establixen com prioritaris aquells projectes els promotors dels quals oferisquen servicis bàsics d'allotjament, transport o restauració associats a l'activitat, ja que d'esta manera s'oferix un producte turístic integral al consumidor, tot facilitant-ne la demanda. Un altre criteri a valorar especialment el constitueix la vitalitat demogràfica del municipi, i primaran aquells l'evolució demogràfica recent dels quals siga negativa.
  
Es dóna prioritat, igualment, a les activitats exercides en els parcs naturals de la Comunitat Valenciana, sempre d'acord amb la regulació vigent sobre l'ús públic d'estos.
  
El desplegament de les activitats previstes en la present orde suposa la consecució de diverses finalitats, totes elles relacionades entre si:
  
Contribuïx al desplegament del teixit productiu local i fomenta la posada en marxa de noves activitats econòmiques i la creació d'ocupació.
  
Reduïx l'estacionalitat del producte turístic i configura una oferta amb unes taxes de demanda relativament estables al llarg de l'any.
  
Reduïx la concentració espacial de l'oferta i contribuix a la descongestió del litoral i a la disminució dels efectes negatius que esta comporta:
  
Pretén la millora de l'equilibri territorial i l'estabilitat demogràfica de les comarques interiors, mitjançant de la reducció de la diferència en el nivell de desenvolupament econòmic respecte al litoral.
  
L'objectiu final que es pretén consistix a contribuir a la diversificació de l'oferta turística valenciana mitjançant la definició d'un producte de turisme interior basat en la creació d'oferta complementària que supose un al·licient per a incrementar el flux turístic cap a les comarques interiors de la Comunitat Valenciana. D'esta manera, el turisme suposarà un factor sostingut de creixement econòmic i d'ocupació en comarques tradicionalment deprimides de l'interior de la Comunitat.
  
En conseqüència, d'acord amb les competències assignades pel Decret 185/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Turisme i segons el Decret 9/2000, de 25 de gener, del Govern Valencià, sobre concessió d'ajudes en matèria de turisme i el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana i la Llei 38/2003, de 17 de novembre, General de Subvencions,
  
ORDENE
  
CAPÍTOL I
  
Règim de les ajudes
  
Article 1. Objecte
  
1. L'objecte de les ajudes consistix en el suport a la creació, modernització o adaptació de productes d'oferta complementaria lligats al turisme rural o d'interior, distints de l'allotjament i la restauració que contribuïsquen a diversificar l'oferta turística valenciana i milloren la seua competitivitat i el seu posicionament en el mercat.
  
2. El règim d'ajudes s'aplicarà tal com es determina en els següents articles.
  
Article 2. Línia pressupostària
  
L'import global màxim destinat a atendre les subvencions a què es referix la present resolució serà de 140.000 euros a càrrec de la línia pressupostària T 6402 del Capítol VII del programa pressupostari 751.30. ?Turisme d'interior?.
  
Article 3. Actuacions subvencionables
  
Les subvencions objecte d'esta convocatòria tindran com a finalitat atendre les despeses derivades d'inversions en actius fixos nous directament relacionats amb l'objecte de les ajudes.
  
Article 4. Beneficiaris
  
Podran sol·licitar estes ajudes les empreses d'oferta turística complementària que realitzen inversions en actius fixes nous directament relacionats amb l'activitat assenyalada i que deuran constar inscrites en el Registre General d'Empreses, Establiments i Professions Turístiques de la Comunitat Valenciana com a empresa turística de servicis complementaris en el moment de concessió de l'ajuda.
  
Article 5. Ajudes
  
1. Es considerarà cost subvencionable la inversió en actius fixos nous directament relacionats amb l'execució del projecte per al qual se sol·licita l'ajuda. Es podrà subcontractar l'activitat objecte de la subvenció fins al 100% d'esta, i en este cas caldrà ajustar-se al que disposa l'article 29 de la Llei 38/2003, de 17 de novembre, General de Subvencions. Queden excloses de les ajudes les despeses de manteniment, funcionament, reposició i, en general, tots aquelles no directament vinculats al projecte.
  
2. L'import màxim de l'ajuda no podrà superar el 30% del pressupost aprovat de l'actuació. S'establix un import màxim de l'ajuda a percebre, que no podrà ultrapassar en qualsevol cas els 30.000 euros.
  
3. Les ajudes que s'establixen en la present orde tindran la consideració de subvenció a fons perdut.
  
4. No serà subvencionable l'IVA satisfet per l'adquisició de béns i servicis i, en general, qualsevol impost pagat pel beneficiari.
  
5. L'import de les subvencions o ajudes que es concedisquen en cap cas podrà ser de tal quantia que, aïlladament o en concurrència amb altres subvencions o ajudes, qualssevol que siga la seua naturalesa, òrgan o administració que les concedisca, superen el cost de l'actuació a fer pel beneficiari.
  
6. Les inversions realitzades en el marc de la present Orde hauran d'afectar-se, com a mínim, durant cinc anys, a l'ús turístic, en els termes previstos en l'article 31 de la Llei 38/2003.
  
CAPÍTOL II
  
Procediment
  
Article 6. Presentació de sol·licituds i documentació
  
1. Els sol·licitants hauran de presentar la documentació següent:
  
a) Instància de sol·licitud en imprés normalitzat, segons model que figura en l'annex de la present resolució i disponible en www.comunitat-valenciana.com/institucional.
  
b) Documentació acreditativa de la identificació i constitució de l'empresa.
  
c) D.N.I. o document equivalent dels representants legals de l'empresa, així com l'acreditació de la seua representació.
  
d) Fotocopia del CIF/NIF.
  
e) Documentació acreditativa d'estar al corrent de les obligacions tributàries i davant la Seguretat Social, en els termes establits en l'Orde de 30 de maig de 1996 de la Conselleria d'Economia i Hisenda:
  
- Certificació de l'Agència Tributària.
  
- Alta, referida a l'exercici corrent, o últim rebut de l'Impost d'Activitats Econòmiques (IAE), completat amb una declaració responsable de no haver-ser donat de baixa en la matrícula de l'esmentat impost. Quan el so.licitant estiga exempt de l'esmentat impost, acreditarà esta circumstància per mitjà de declaració responsable.
  
- Certificació de la Conselleria d'Economia, Hisenda i Ocupació de la Generalitat Valenciana que el sol·licitant no té deutes de naturalesa tributària amb la Generalitat Valenciana.
  
- Certificació de la Tresoreria de la Seguretat Social.
  
f) Declaració del sol·licitant de les ajudes que haja sol·licitat o obtingut per al mateix projecte.
  
g) Fitxa de manteniment de tercers (dades bancàries) segons model obtingut en el servidor www.comunitat-valenciana.com/institucional.
  
h) Pressupost detallat per partides amb preus unitaris i memòria descriptiva de l'actuació a realitzar, concretant aspectes com ara la necessitat i oportunitat de la inversió, capacitat prevista, finançament i comercialització del projecte, mercat al qual va dirigit, resultats esperats.
  
i) Projecte tècnic en el cas de requerir-ho la naturalesa de l'actuació, i/o quan es tracte d'inversions en obra civil i el seu import siga superior a 60.000 euros, impostos inclosos, cosa que haurà de sotmetre's a informe de l'oficina de supervisió de projectes o de tècnics designats per la Conselleria.
  
j) Programa d'actuació i calendari que garantisca l'execució de les obres en el exercici per al qual es concedix la subvenció.
  
k) Sol·licitud d'inscripció en el Registre General d'Empreses, Establiments i Professions Turístiques de la Comunitat Valenciana, en el cas de no figurar ja inscrita en el mateix.
  
l) Declaració responsable de no estar sotmés en les altres prohibicions per a obtindre la condició de beneficiari establides en el article 13, apartat 2 de la Llei 38/2003, de 17 de novembre, General de Subvencions.
  
m) Llicència municipal d'obres i/o d'obertura/activitat o justificant que se ha sol·licitat en el cas ho requerisca l'actuació plantejada.
  
2. A més de la informació i documentació assenyalada en l'apartat 1, es podrà sol·licitar qualsevol altra que es considere necessària per al millor coneixement i comprensió de l'aplicació de la subvenció.
  
3. Les sol·licituds es presentaran amb anterioritat a l'execució de les inversions i no podran seleccionar-se inversions iniciades abans de la presentació de la sol·licitud. Els sol·licitants podran executar els projectes una vegada presentada la sol·licitud sense necessitat esperar que la concessió de l'ajuda es produïsca i sense que això prejutge la decisió que finalment s'adopte.
  
4. Les sol·licituds es presentaran preferentment en els Registres dels Servicis Territorials de Turisme d'Alacant (C/ Churruca núm. 29. 03583 Alacant) Castelló (Pl. Mª Agustina núm. 5. 12869 Castelló) i València (Pl. Alfons el Magnànim núm. 15-2é. 46243 València), així com en qualssevol de les formes previstes en l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini de presentació de sol·licituds finalitzarà el 30 de maig de 2005.
  
6. Quan la sol·licitud no reunisca els requisits establits en l'art. 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si no ho ha, es tindrà per desistit en la petició, prèvia resolució que haurà de ser dictada en els termes previstos en l'article 42 de dita Llei.
  
Article 7. Valoració de les sol·licituds i resolució del procediment
  
1. Per a la valoració dels projectes i la concessió o denegació d'ajudes, així com la determinació del percentatge de subvenció, si s'escau, es tindran en compte els criteris següents:
  
a) Grau d'interés turístic de projecte.
  
b) Complementarietat amb altres activitats turístiques que tinga el sol·licitant. Específicament es valorarà la prestació de servicis d'allotjament, transport o restauració lligats al projecte.
  
c) Situació actual i evolució demogràfica recent del municipi on radique l'empresa.
  
d) S'atendran amb caràcter preferent aquells projectes que tinguen lloc en els parcs, i paratges naturals protegits de la Comunitat, sempre que les activitats s'exercisquen d'acord amb les normes reguladores de l'ús públic d'estos.
  
2. En el cas d'aquells projectes que obtinguen idèntica valoració, caldrà ajustar-se a l'orde de presentació de la documentació completa per part del sol·licitant.
  
3. La valoració dels projectes es durà a terme per una Comissió presidida pel director general de Turisme d'Interior de la Conselleria de Turisme i integrada per altres quatre membres designats per ell.
  
4. Una vegada valorades les sol·licituds, la comissió de valoració elevarà la proposta de concessió o denegació d'ajudes, així com de la seua quantitat, i si és el cas, de les condicions i obligacions que afecten al desenvolupament del projecte, a la consellera de Turisme, la qual resoldrà sobre la seua concessió.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. El termini màxim per a resoldre les sol·licituds que es formulen serà de tres mesos comptats des de la data de finalització del termini de presentació de sol·licituds. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7. Les subvencions concedides seran publicades en el Diari Oficial de la Generalitat Valenciana amb expressió de la convocatòria, del programa i crèdit pressupostari a què s'imputen, beneficiari, quantitat conseguida i finalitat o finalitats de la subvenció.
  
8. Les resolucions a què es referix el paràgraf anterior esgoten la via administrativa i contra elles podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos a comptar del següent al de la notificació de la resolució. Així mateix, d'acord amb el que preveuen els art. 116 i 117 de la Llei 30/92, podrà interposar-se recurs de reposició davant de la consellera de Turisme, en el termini d'un mes a comptar des de l'endemà de la notificació de la resolució.
  
Article 8. Incidències posteriors a la concessió
  
El director general de Turisme d'Interior resoldrà les incidències que es produïsquen amb posterioritat a la resolució de concessió, i en especial els supòsits de:
  
- Modificacions justificades pel beneficiari del projecte inicial, entre elles canvis en les característiques tècniques d'este.
  
- Pròrrogues del termini per a l'aportació de documents acreditatius de l'execució del projecte, als efectes de liquidació d'ajuda.
  
Article 9. Obligacions del beneficiari
  
Són obligacions del beneficiari:
  
a) Acreditar el compliment de requisits i condicions que determinen la concessió o gaudi de l'ajuda.
  
b) El sotmetiment a les actuacions de control financer que corresponguen.
  
c) Comunicar a la Conselleria de Turisme, l'obtenció o sol·licitud d'altres ajudes per a la mateixa finalitat procedents d'altres administracions o ens públics o privats.
  
d) La realització de l'activitat per a la qual va ser concedida la subvenció, que serà d'exclusiva responsabilitat de l'entitat. Igualment, seran a càrrec seu els mitjans humans i materials que calguen per al seu compliment.
  
e) Qualssevol altres previstes en l'article 14 de la Llei 38/2003, de 17 de novembre, General de Subvencions.
  
Article 10. Liquidació d'ajudes
  
1. L'actuació objecte de subvenció haurà d'estar finalitzada en la seua totalitat amb anterioritat al 31 de desembre de 2005.
  
2. El lliurament de les subvencions es produirà d'una única vegada, prèvia presentació de les factures corresponents a les inversions realitzades, amb desglossament de les despeses incorregudes, d'acord amb les condicions establides en la resolució individual de concessió d'ajudes. En el cas que l'actuació requirera projecte tècnic, deuran presentar-se, a més a més les corresponents certificacions d'obra.
  
3. A la documentació justificativa del punt anterior s'acompanyarà acreditació de l'import, procedència i aplicació del fons propis i si és el cas d'altres subvencions o recursos amb què, a més de la subvenció, hagen sigut finançades les actuacions. Amb este fi el beneficiari presentarà una declaració responsable sobre la disponibilitat de fons propis per a finançar la part de la despesa no subvencionada.
  
4. A efectes de justificació es considerarà que la despesa subvencionada ha sigut realitzada encara que les factures no hagen sigut efectivament pagades amb anterioritat a la finalització del periode de justificació.
  
5. La presentació dels justificants a què fa referència en l'apartat anterior s'efectuarà en el termini d'un mes des de la finalització de l'activitat subvencionada i, en tot cas, abans del 15 de gener de 2006.
  
6.Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de suministrament de bens d'equip o prestació de servicis per empreses de consultoria o d'assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no existisca en el mercat suficient nombre d'entitats que realitzen el subministrament o presten el servici, i justificació de la triada quan no recaiga en la proposta económica més avantatjosa.
  
Article 11. Control i inspecció
  
La Conselleria de Turisme vigilarà l'adequada aplicació de les ajudes, i per a això podrà realitzar les inspeccions, comprovacions i demanar tota aquella informació que considere oportuna, sense perjuí d'altres actuacions inspectores o de comprovació que pogueren fer-se a instàncies de la Intervenció General de la Conselleria d'Economia, Hisenda i Ocupació o altres organismes competents.
  
Article 12. Minoració i reintegrament de les subvencions
  
1. L'alteració d'algunes de les característiques no substancials de l'actuació la subvenció de la qual haja sigut aprovada, l'incompliment de alguna de les condicions i els terminis establits en la resolució, la no execució o execució inadequada de part del pressupost aprovat, la insuficient justificació de alguna de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització de l'actuació, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, produirà la incoació de l'expedient corresponent per l'òrgan competent per a la concessió de les ajudes que podrà finalitzar, si s'escau, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'esta. En la tramitació del procediment es garantirà, en tot cas, el dret de l'interessat a l'audiència.
  
DISPOSICIÓ ADDICIONAL
  
Les actuacions que es realitzen en el marc de la present resolució hauran d'exhibir un distintiu en què es faça constar que el projecte ha sigut finançat parcialment per la Conselleria de Turisme. El text i les característiques del distintiu estaran normalitzats per la Conselleria.
  
DISPOSICIONS FINALS
  
Primera
  
El director general d'Interior de la Conselleria de Turisme queda facultat per a dictar les disposicions i adoptar les mesures que considere oportunes per al desplegament i aplicació del que disposa la present orde.
  
Segona
  
La present Orde vigirà l'endemà de la publicació en el Diari Oficial de la Generalitat Valenciana.
  
Contra la present Resolució, que posa fina la via administrativa, podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptats des de l'endemà de la publicació i, potestativament, podrà interposar-se recurs de reposició, en el termini d'un mes, a comptar de l'endemà de la publicació, tot això de conformitat amb el que establixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 10, 14 i 46 de la Llei 29/1998, 13 de juliol, Reguladora de la Jurisdicció Contenciosa Administrativa.
  
València, 7 d'abril de 2005
  
La consellera de Turisme